
CURRENDA XVI. 


N. 5508. 
SANCTISSIMI DOMINI NOSTRI LEONIS DIVINA PROVIDENTIA 


PAPAE XIII. 


LITTERAE APOSTOLICAE 
quibus Consilium instituitur Studiis S. Scripturae provehendis. 


LEO PP. Xill. 
AD PERPETUAM REI MEMORIAM. 


Vigilantiae studiique memores, quo depositum fidei Nos quidem longe ante alios 
sartum tectumque praestare pro officio debemus, litteras encyclicas Providentissimus 
Deus anno MDCCCXCIII dedimus, quibus complura de studiis Scripturae sacrae data 
opera eomplectebamur. Postülabat enim excellens rei magnitudo atque utilitas, ut ista- 
rum disciplinarum rationibus optime, quoad esset in potestate Nostra, consuleremus, 
praesertim cum horum temporum eruditio progrediens quaestionibus quotidie novis, 
aliquandoque etiani temerariis, aditum ianuamque patefaciat. Itaque universitatem ca- 
tholicorum, maxime qui sacri essent ordinis, commonefecimus quae cuiusque pro facul- 
tate sua partes in hac caussa forent; accurateque persequuti sumus qua ratione et via 
haec ipsa studia provehi congruenter temporibus oporteret. Neque in irritum huiusmodi 
documenta Nostra cecidere. lucunda memoratu sunt, quae subinde sacrorum Antistites 
aliique praestantes doctrina viri magno numero obsequii sui testimonia deferre ad Nos 
maturaverint; cum et earum rerum, quas perscripseramus, opportunitatem gravitatemque 
efferent, et diligenter se mandata effecturos confirmarent. Nec minus grate ea recor- 
damur, quae in hoc genere catholici homines re deinceps praestitere, excitata passim 
horum studiorum alacritate. — Verumtamen insidere vel potius ingravescere caussas 
videmus easdem, quamobrem eas Nos Litteras dandas censuimus. Necesse est igitur 
ila ipsa iam impensius urgeri praescripta: id quod Venerabilium Fratrum Episcoporum 
diligentiae etiam atque etiam volumus commendatum. 

Sed quo facilius uberiusque res e sententia eveniat, novum quoddam auctorita- 
tis Nostrae subsidium nunc addere decrevimus. Etenim cum divos hodie explicare tue- 
rique Libros, ut oportet, in tanta scientiae varietate tamque multiplici errorum forma 
maius quiddam sit, quam ut id catholici interpretes recte efficere usquequaque possint. 
singuli, expedit communia ipsorum adiuvari studia ac temperari auspicio ductuque Se- 
dis Apostolicae. Id autem commode videmur posse consequi si, quo providentiae ge. 
nere in aliis promovendis disciplinis usi sumus, eodem in hac, de qua sermo nunc est, 

utamur. His de caussis placet, certum quoddam Consilium sive, uti loquuntur, Commis- 
sionem gravium virorum institui: qui eam sibi habeant provinciam, omni ope curare et 
efficere, ut divina eloquia et exquisitiorem illam, quam tempora postulant, tractationem 
passim apud nostros inveniant,.et incolumia sint non modo a quovis errorum afflatu, 
sed etiam ab omni opinionum temeritate. Huius Consilii praecipuam sedem esse adde- 
cet Romae, sub ipsis oculis Pontificis maximi: ut quae Urbs magistra et custos est chri- 
stianae sapientiae, ex eadem in universum christianae reipublicae corpus sana et incor 
rupta huius quoque tam necessariae doctrinae praeceptio influat. Viri autem ex quibus 
id Consilium coalescet, ut suo muneri, gravi inprimis et honestissinio, cumulate satis-: 
faciant, haec proprie habebunt suae navitati proposita. 

Primum omnium probe perspecto qui sint in his disciplinis hodie ingeniorum cur- 
sus, nihil ducant instituto suo alienum, quod recentiorum industria repererit novi: quin 
imo excubent animo, si quid dies afferat utile in exegesim PBiblicam, ut id sine mora 
assumant communemque in usum scribendo convertant. Quamobrem ii multum operae 
in excolenda philologia doctrinisque finitimis, earumque persequendis progressionibus 
collocent. Cum enim inde fere consueverit Scripturarum oppugnatio existere, inde etiam 
nobis quaerenda sunt arma, ne veritatis impar sit cum errore concertatio. — Similiter 
danda est opera, ut minori in pretio ne sit apud nos, quam apud externos, linguarum 
veterum orientalium scientia, aut codicum maxime primigeniorum peritia: magna enim 
in his studiis est utriusque opportunitas facultatis. 

Deinde quod spectat ad Scripturarum auctoritatem integre asserendam, in eo qui- 
dem acrem curam diligentiamque adhibeant. Idque praesertim laborandum ipsis est, 
ut nequando inter catholicos invalescat illa sentiendi agendique ratio, sane non pro- 
banda, qua scilieet plus nimio tribuitur heterodoxorum sententiis, perinde quasi ger- 
mana Scripturae intelligentia ab externae eruditionis apparatu sit in primis quaerenda. 
Neque enim cuiquam catholico illa possunt esse dubia, quae fusius alias Ipsi revoca- 
vimus: Deum non privato doctorum indicio permisisse Scripturas, sed magisterio Eccle- 
siae interpretandas tradidisse; ,in rebus fidei et morum, ad aedificationem doctrinae 
christianae pertinentium, eum pro vero sensu sacrae scripturae habendum esse, quem 
tenuit ae tenet saneta Mater Ecclesia, cuius est iudicare de vero sensu et interpreta- 
tione Scripturarum sanctarum; atque ideo nemini licere contra hunc sensum aut etiam 
contra unanimem consensum Patrum ipsam Scripturam sacram interpretari" 1); eam es- 
se divinorum naturam Librorum, ut ad religiosam illam, qua involvuntur, obscuritatem 
illustrandam subinde non valeant hermeneuticae leges, verum dux et magistra divini- 
tus data opus sit, Ecclesia: demum legitimum divinae Scripturae sensum extra Eccle- 
siam neutiquam reperiri, neque ab eis tradi posse qui magisterium ipsius auctoritatem- 
que repudiaverint.—Ergo viris qui de Consilio fuerint, curandum sedulo, ut horum di- 
ligentior quotidie sit custodia principiorum: adducanturque persuadendo, si qui forte 
heterodoxos admirantur praeter modum, ut magistram studiosius observent audiantque 
Ecclesiam. Quamquam usu quidem venit catholico interpreti, ut aliquid ex alienis 
auctoribus, maxime in re critica, capiat adjumenti; sed cautione opus ac delectu est. 
Artis criticae disciplinam, quippe percipiendae penitus hagiographorum sententiae per- 

1) Cone. Vatic. Sess. III. Cap. II. De revel. 

utilem, Nobis vehementer probantibus, nostri excolant. Hanc ipsam facultatem, adhibita 
loco ope heterodoxorum, Nobis non repugnantibus, iidem exacuant. Videant tamen ne 
ex hac consuetudine intemperantiam judicii imbibant: siquidem in hanc saepe recidit 
artificium illud criticae, ut aiunt, sublimioris; cuius periculosam temeritatem plus semel 
Ipsi denuntiavimus. 

Tertio loco. in eam studiorum horum partem quae proprie est de exponendis 
Scripturis, cum latissime fidelium utilitati pateat, singulares quasdam curas Consilium 
insumat. Ac de iis quidem testimoniis, quorum sensus aut per sacros auctores aut per 
Ecclesiam authentice declaratus sit, vix attinet dicere, convincendum esse, eam inter- 
pretationem solam ad sanae hermeneuticae leges posse probari. Sunt autem non pauca, 
. de quibus cum nulla extiterit adhuc certa et definita expositio Ecclesiae, liceat privatis 
doctoribus eam, quam quisque probarit, sequi tuerique sententiam: quibus tamen in locis 
cognitum est analogiam fidei catholicamque doctrinam servari tamquam normam opor- 
tere. Iamvero in hoe genere magnopere providendum est, ut ne acrior disputandi con-. 
tentio transgrediatur mutuae caritatis terminos; neve inter disputandum ipsae revelataé 
veritates divinaeque traditiones vocari in disceptationem videantur. Nisi enim salva 
consensione animorum collocatisque in tuto principiis, non licebit ex variis multorum 
studiis magnos expectare huius disciplinae progressus.-- Quare hoc etiam in mandatis 
Consilio sit, praecipuas inter doctores catholicos rite et pro dignitate moderari quae- 
stiones; ad easque finiendas qua lumen iudicii sui. qua pondus auctoritatis affere. Atque 
hinc illud etiam consequetur commodi, ut maturitas offeratur Apostolicae Sedi declaran- 
di quid a catholicis inviolate tenendum, quid investigationi altiori reservandum, quid 
singulorum iudicio relinquendum sit. 

Quod igitur christianae veritati conservandae bene vertat, studiis Scripturae 
sanctae promovendis ad eas leges, quae supra statutae sunt, Consilium sive Commissio- 
nem in hae alma Urbe per has litteras instituimus, Id autem Consilium constare volu- 
mus ex aliquot S. R. E. Cardinalibus auetoritate nostra deligendis: iisque in communio- 
nem studiorum laborumque mens est adiungere cum Consultorum officio ac nomine, ut 
jn sacris urbanis Consiliis mos est, claros nonnullos, alios ex alia gente, viros quorum 
a doctrina sacra, praesertim biblica, sit commendatio. Consilii autem erit et statis con- . 
ventibus habendis, et scriptis vel in dies certos vel pro re nata vulgandis, et si roga- 
tum sententiam fuerit, respondendo consulentibus, denique omnibus modis, horum stu- 
diorum, quae dicta sunt, tuitioni et incremento prodesse. Quaecumque vero res consul- 
tae communiter fuerint, de iis rebus referri ad Summum Pontificem volumus; per illum 
autem ex Consultoribus referri, cui Pontifex ut sitab actis Consilii mandaverit.—Atque 
ut communibus iuvandis laboribus supellex opportuna suppetat, iam nunc certam Bi- 
bliothecae Nostrae Vaticanae ei rei addicimus partem; ibique digerendam mox curabi- 
mus codicum voluminumque de re Biblica collectam ex omni aetate copiam, quae Con- 
silii viris in promptu sit. In quorum instructum ornatumque praesidiorum valde optan- 
dum est locupletiores catholici Nobis suppetias veniant vel utilibus mittendis libris; at- 
que ita peropportuno genere officii Deo, Scripturarum Auctori, itemque Ecclesiae na- 
vare operam velint. 

Ceterum confidimus fore, ut his coeptis Nostris, utpote quae christianae fidei in- 
columitatem sempiternamque animarum salutem recta spectent, divina benignitas abun- 
de faveat; eiusque munere, Apostolicae Sedis in hac re praescriptionibus catholici, qui 
sacris Litteris sunt dediti, cum absoluto numeris omnibus obsequio respondeant, 

Quaere vero in hac caussa statuere ac decernere visum est, ea omnia et singula 
uti statuta et decreta sunt, ita rata et firma esse ac manere volumus et iubemus; con- 
irariis non obstantibus quibuscumque. 


Datum Romae apud S. Petrum sub annulo Piscatoris die XXX. Octobris anno 
MDCCOCII, Pontificatus Nostri vicesimo quinto. A. Card. MACCHI. 


Nr. 5615. 
Mutationes inter Venerabilem Clerum. 
inde a 1. Novembris usque ad 15 Decembris. 


Instituti canonice: 1) ad Beneficium Curatum in Lacezki R. Joannes Drożdż et. 
2) ad Beneficium Curatum in Chomranice R. Joannes Wcisto. — 

Translati Cooperatores: R. Joannes Jasiak e Wierzchosławice ad Wojnicz -— R. 
Ludovicus Tokarz e Wojnicz ad Nowy Sącz — R. Florianus Moryl e Nowy Sącz ad 
Tarnów — R. Franciscus Kmieciüski e Mikluszowice ad Szczucin — R. Josephus Dulian 
e Szczucin ad Mikluszowice — R. Franciscus Chrzanowicz e Łączki ad Siedlce et R. 
Adam Kurkiewicz e Siedlce ad Stary Wisnicz. 

Applicati sunt: R. Joannes Adamowski qua Cooperator ad Ecclesiam parochialem 
in Cmolas et R. Stanislaus Rzepecki, qua Cooperator ad Ecclesiam parochialem in Laezki, 

Decoratus Expositorio can. R. Andreas Wojcieszek Parochus de Leki dolne. 


Nr. 5676. 
Piis ad aram precibus commendantur: 


anima p. m. Mathiae Piech, qui (juxta ephemerid.) mortuus est in Brasilia, Docietati pre- 
cum pro felici morte adscriptus. 


anima p. m. Mathiae Walega, qui die 14 Novembris Vetero Sandeciae, Sacramentis mo- 
ribundorum provisus, obiit Societati precum pro felici morte adscriptus. 


anima p. m. Pauli Baczewski, qui d. 21 Novembris ‘Sacramentis morib. provisus in Bo- 
rzecin obiit, Societati precum pro felici morte adscriptus. 


anima p. m. Aloysiae Witteler, Sanctimonialis in Claustro Ursulanarum Tarnoviae, quae 
die 26 Novembris Sacramentis morib. provisa, pie in Domino obdormivit. 


anima p. m. Joannis Depowski, qui die 26 Novembris Tarncviae obiit, Societati precum 
pro felici morte adscriptus. 


anima p. m. Josephae Karaszkiewicz, Sororis a S. Josepho III. Ordinis S. Francisci, quae 
in Bursa S. Casimiri Tarnoviae, Sacramentis morib. provisa, die 8. Decembris. 
mortua est. — 


Z KONSYSTORZA BISKUPIEGO 
W Tarnowie dnia 15. grudnia 1902. 


1 LEON 
Biskup. 


Naktadem Kleru dyecezalnego. Drukiem Józefa Styrny w Tarnowie, 


